Ani obaasumɔ ni otao sane ko mli koni Biblia mli nilee ni oyɔɔ lɛ aya hiɛ? Ani ootao ole ŋmalɛ pɔtɛɛ ko loo mɔ ko, loo he ko, loo nɔ ko ni atsi tã yɛ Biblia lɛ mli lɛ he nii babaoo? Aloo ekolɛ ootao okwɛ akɛ Nyɔŋmɔ Wiemɔ lɛ baanyɛ aye abua bo kɛtsu onaagba ko he nii? Kɛ́ nakai lɛ taomɔ nii amli yɛ wojiatoohe ni yɔɔ Maŋtsɛyeli Asa lɛ nɔ lɛ.\nEhaa wɔnáa nibii ni akɛtaoɔ saji amli. Eeenyɛ efee akɛ obɛ Yehowa Odasefoi a-Biblia kasemɔ woji ni yɔɔ bo diɛŋtsɛ owiemɔ mli lɛ fɛɛ eko. Shi woji ni afee nyɛsɛɛ nɛɛ ateŋ babaoo yɛ wojiatoohe ni yɔɔ Maŋtsɛyeli Asa lɛ nɔ lɛ. Ekolɛ ayɛ Biblia shishitsɔɔmɔi srɔtoi, wiemɔi ashishitsɔɔmɔ wolo, kɛ woji krokomɛi ni akɛtaoɔ nii amli. Obaanyɛ oya wojiatoohe nɛɛ dani aje asafoŋ kpeei lɛ shishi loo beni akpa. Kɛ́ kɔmpiuta yɛ jɛmɛ lɛ, ekolɛ obaana Watchtower Library lɛ yɛ nɔ. Enɛ ji kɔmpiuta nɔ nifeemɔ ko ni akɛ wɔwoji srɔtoi babaoo ewo nɔ ni abaanyɛ akɛtao sane ko, loo wiemɔ ko, loo ŋmalɛ ko mli yɛ gbɛ ni waaa kwraa nɔ.\nEwaa skulbii ni yɔɔ Wɔshiɛmɔ kɛ Wɔshihilɛ Kpee lɛ mli lɛ. Obaanyɛ oya wojiatoohe ni yɔɔ Maŋtsɛyeli Asa lɛ nɔ lɛ koni oyasaa ohe kɛha onifeemɔi lɛ. Wɔshiɛmɔ kɛ Wɔshihilɛ Kpee nɔkwɛlɔ lɛ ji mɔ ni kwɛɔ wojiatoohe lɛ nɔ. Lɛ ji mɔ ni esa akɛ ekwɛ ni aná woji hei ni baa lɛ eko awo wojiatoohe lɛ ni agbɛnɛ hu, ekwɛ ni ato woji lɛ jogbaŋŋ. Lɛ loo mɔ ni kɛ bo kaseɔ nii lɛ baanyɛ atsɔɔ bo bɔ ni ooofee otao nii amli. Shi esaaa akɛ akɔlɔɔ woji nɛɛ kɛshĩɔ Maŋtsɛyeli Asa lɛ nɔ. Ni agbɛnɛ hu, esa akɛ wɔhiɛ woji nɛɛ jogbaŋŋ, ni esaaa akɛ wɔŋmaa mli.\nBiblia lɛ kɛɔ wɔ akɛ, kɛ́ wɔmiitao wɔná “Nyɔŋmɔ he nilee” lɛ, esa akɛ wɔtao tamɔ ataoɔ “jwetrii ní aŋɔtee” lɛ. (Abɛi 2:1-5) Wojiatoohe ni yɔɔ Maŋtsɛyeli Asa lɛ nɔ lɛ baanyɛ aye abua bo ni oje oniiamlitaomɔ lɛ shishi.\nMɛɛ nibii ni akɛtaoɔ nii amli yɔɔ wojiatoohe ni yɔɔ Maŋtsɛyeli Asa lɛ nɔ lɛ?\nNamɔ baanyɛ aye abua bo ni ole bɔ ni ooofee otao nii amli jogbaŋŋ yɛ wojiatoohe lɛ?\nKɛ́ ootao oto bo diɛŋtsɛ owojiatoohe he gbɛjianɔ lɛ, kwɛmɔ akɛ mɛɛ woji yɔɔ he ni ahaa wɔ woji yɛ lɛ. Mɔ ni kɛ bo kaseɔ nii lɛ baatsɔɔ bo woji ni esa akɛ oná klɛŋklɛŋ.